Jagėlonių akmuo
54°43′03″š. pl. 24°35′07″r. ilg.﻿ / ﻿54.717429°š. pl. 24.585209°r. ilg.﻿ / 54.717429; 24.585209 Jagėlonių akmuo, vadinamas Gaideliu – mitologinis akmuo Jagėlonių kaime (Kietaviškių sen.), Elektrėnų savivaldybėje. Akmuo slūgso atviroje vietoje tarp dviejų sodybų, prie kelio  4718  Semeliškės–Jagelonys–Mūro Strėvininkai–Žiežmariai , pažymėtas mediniu ženklu. Stambus riedulys 1995 m. įtrauktas į Kultūros paveldo registrą (21501). Istoriko Tado Šidiškio surinkti pasakojimai byloja apie ant akmens pasirodydavusį gaidį, kuris klaidindavo keleivius. Pasak vietinių gyventojų, šalia jo vaidendavosi, matydavo ant jo tupintį gaidį, todėl ir pramintas Gaidelio akmeniu. Kiti žmonės pasakoja, kad pro šalį važiuojantys susivėlinę keleiviai girdėdavo kalimą, matydavo kažką sėdint ant akmens ir net eidavo pypkę užsidegti, nes būdavo šaukiami tikraisiais vardais. Kartais tiesiog klaidžiodavo ir negalėdavo pro tą vietą pravažiuoti – sukdavo ratu. Viskas išnykdavo tik užgiedojus gaidžiui. Netoli akmens yra rastas akmeninis kirvis keturkampe pentimi.